11 jaar ná breinbesering doen ouers steeds alles wat hulle kanCorné, Michelle en Tahlia Smith. (Foto: Verskaf) Deur Johanni Meiring Die Smiths is ŉ gesin van drie wat onlangs van Pretoria na Hermanus verhuis het. Al is Michelle baie lief vir Pretoria sê sy: “Die lug in Hermanus het meer osoon; ek voel en sien dit aan ons dogtertjie se groei.” Hulle geniet hul nuwe sakeonderneming en lewe in die Kaap saam met hul dogtertjie, Tahlia (11), by wie mikrokefalie (ŉ ernstige breinbesering) gediagnoseer is. Michelle en haar man, Corné, het ŉ baie uitdagende 11 jaar agter die rug. Michelle het nie aanvanklik beplan om kinders te hê nie, maar het wel die kosbaarheid van ŉ normale swangerskap sonder uitdagings geniet. Die sorg van hulle nuwe baba was egter sedert die geboorte bitter moeilik. Almal het raad gegee, maar niks wou help om hul baba se uitgerekte en harde skreeusessies te laat bedaar nie. Die ouerpaar het toe ernstig begin hulp soek, en op tien weke is mikrokefalie en op 11 weke doofheid by Tahlia gediagnoseer. Epilepsie is ook gediagnoseer. Die diagnose is aan die feit dat sy onwetend aan Duitse masels gedurende swangerskap blootgestel is, toegeskryf. Michelle het die realiteit en skok van die diagnose baie moeilik verwerk – soveel so dat sy oorgegaan het tot gedagtes om haar en haar dogtertjie se lewe te neem. Sy sê: “Ek het in ŉ baie diep gat geklim, en mense het gedink hulle kan vir my ŉ leer afstuur en dan sal ek uitklim. Ek het eerder ŉ helikopter nodig gehad, want niemand het verstaan hoe diep die gat was nie.” Ná 11 jaar van ŉ lewe met die realiteite van ŉ breinbesering, veg Michelle en Corné steeds met alles wat hul het om hul dogtertjie te help en ondersteun. Hulle dae bestaan daaruit om Tahlia volledig fisiek te ondersteun, breinoefeninge te doen, bindweefsel te ontwikkel, tuisonderrig vanuit ŉ Christen-Amerikaanse sillabus aan te bied en soveel toepaslike stimulering moontlik om ontwikkeling aan te wakker. Teen ongeveer drieuur elke middag ervaar Tahlia gewoonlik ŉ spastiese episode, wat die beste bestuur word deur haar net vas te hou en liefde te gee. Sy raak saans moeilik aan die slaap omdat sy tussen 60 en 100 epileptiesetoevalle kry voordat sy in haar REM-slaap kan ingaan. Ten spyte van ŉ baie uitdagende lewe vertrou Michelle, Corné en Tahlia op die Here vir genesing vir Tahlia en voorsiening in hul behoeftes. Hulle ervaar God se nabyheid in hul lewens, saai hoop waar hul kan en weet dat die Here net die beste vir hulle wil hê. Luister hier na die 19de aflewering van die Parent Reality-podsendingsreeks vir ŉ onderhoud met Michelle Smith. Johanni Meiring (Foto: Verskaf) Hierdie rubriek is deel van ŉ reeks rubrieke deur Johanni Meiring in samewerking met Solidariteit Helpende Hand se Ere-ondersteunersnetwerk om bewusmaking te skep oor ouers van kinders met spesiale behoeftes en om dié ouers te bemagtig en by te staan. Klik hier om ŉ ere-ondersteuner van Helpende Hand te word of om ŉ bydrae te maak om dié ouers deur die Spesialebehoefte-ouerfonds te help.